Verligting vir drankbedryf wyd verwelkomDie verkoop van alkohol vir tuisgebruik word voortaan van Maandag tot Donderdag tussen 10:00 en 18:00 toegelaat. (Foto: pixabay) Pres. Cyril Ramaphosa se aankondiging Sondagaand dat drankverkope ná ŉ vier week lange algehele verbod minstens weer gedeeltelik toegelaat word, is uit talle oorde verwelkom. Ramaphosa het Sondagaand aangekondig dat Suid-Afrika na vlak 3 van die afsonderingsregulasies terugkeer. Verskeie verslappings is aangekondig, waaronder die toelaat van drankverkope onder sekere omstandighede. Die aandklokreël geld steeds van 22:00 tot 04:00, maar interprovinsiale reise vir ontspanning word voortaan weer toegelaat. Byeenkomste word toegelaat, maar met ŉ maksimum van 50 mense binnenshuis en 100 mense buite. Dié byeenkomste sluit kerkdienste, politieke saamtrekke en sosiale byeenkomste in. Bywoning van begrafnisse en verassings word steeds tot 50 mense beperk en nagwake en byeenkomste ná begrafnisse bly verbode. Die verkoop van alkohol vir tuisgebruik word voortaan van Maandag tot Donderdag tussen 10:00 en 18:00 toegelaat. Drankverkope vir gebruik op die perseel word enige dag van die week tot 20:00 en ingevolge die spesifieke plek se lisensievoorwaardes toegelaat. SAB, die Biervereniging van Suid-Afrika (Basa), die drankhandelsnaamvereniging (Salba) en die Restaurantvereniging van Suid-Afrika het almal reeds die verslappings verwelkom. Zoleka Lisa, woordvoerder van SAB, sê die aankondiging is ŉ belangrike stap om die ekonomie weer aan die gang te kry. “Die ophef van die verbod op drankverkope is ŉ welkome verligting vir ons bedryf en diegene wat daarvan afhanklik is om ŉ inkomste te verdien. Lisa sê meer as 250 000 mense se inkomste hang van die bierwaardeketting af, terwyl meer as ŉ miljoen mense deur die drankbedryf in die geheel gesteun word. “Ons wil hê elke ervaring met ons bier moet ŉ positiewe een wees, en dat dit met matigheid en verantwoordelik geniet moet word. Dus praat ons nie, en het ons nog nooit nie, enige roekelose gedrag goedgepraat nie, veral nie terwyl ons stry om die verspreiding van die virus te stuit. Basa het ook die aankondiging verwelkom en die reddingsboei vir die duisende ondernemings en hul werkers dwarsoor die drankwaardeketting verwelkom. Dit sluit in 31 boetiekbrouerye wat op die rand van sluiting was nadat hulle 161 handelsdae sedert Maart verlede jaar verloor het. Die vereniging sê egter gisteraand se aankondiging is skrale troos vir die talle ondernemings wat reeds moes sluit omdat hulle nie die verskeie verbodsbepalings oor die afgelope 16 maande kon oorleef nie. “Basa gaan ook aan provinsiale regerings skryf en vra dat ondernemings wie se lisensies binnekort hernieu moet word, ŉ grasietydperk en betalingsvakansie gegun word om hulle te help om terug op hul voete te kom.” Die bierbedryf het ook die belastingverligting wat Ramaphosa aangekondig het, verwelkom. Die president het aangekondig dat die bedryf se betaling van aksynsbelasting met drie maande uitgestel word. Salba het ook dié aankondiging verwelkom, maar sê die gevaar is nog lank nie verby nie. “Die regering se gebruik van ŉ alkoholverbod in reaksie op die Covid-19-pandemie het verwoestende gevolge gehad,” sê Sibani Mngadi, voorsitter van Salba. Die organisasie sê daar was geen regverdiging vir die verbod wat sonder waarskuwing of beraadslaging in werking gestel is nie en op swak empiriese regverdiging berus het. Die vereniging sê meer as ŉ miljoen mense, wat diegene in die landbou-, toerisme, gasvryheid- en vervaardigingsektor, insluit, kon nie hul brood verdien nie. Dit sluit derduisende klein- en mediumgrootte ondernemings in. Salba sê wettige ondernemings moet toegelaat word om verder bedryf te word sonder die voortdurende gevaar van verdere verbodsbepalings. Die plundering en verwoesting van drankwinkels het talle klein handelaars en onafhanklike drankwinkels finansieel geruïneer. Salba sê die bedryf het herhaaldelik gewaarsku dat die verbod op alkoholverkope onwettige praktyke aanvuur, veral onder misdaadsindikate wie se posisie weens die verbod beduidend versterk is. “Dit gaan ŉ moeilike situasie wees om in die toekoms om te keer.”